### | | | | --- | --- | | | | | --- | | **Byråd** 31. oktober 2017 Sagsnr. 710-2017-27152 Dok.nr. 710-2017-231726 Lars Møller | | 125.                Godkendelse af frikommuneforsøg - 3. ansøgningsrunde - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til tre ansøgninger,
som frikommunenetværket ”Bedre styring af udgifterne på det specialiserede
socialområde” ønsker at indsende til Økonomi- og Indenrigsministeriet i tredje
og sidste ansøgningsrunde af frikommuneforsøget 1. november 2017. Frikommunenetværket
består af kommunerne Herning, Holstebro, Randers, Silkeborg, Skive, Aabenraa og
[adresse].

De tre nye ansøgninger vedrører:

· Midlertidig BPA-ordning (Brugerstyret Personlig Assistance) for
unge mellem 18 og 23 år

· Særlige døråbnere på afdelingers yderdøre på plejecentre og
botilbud

· Anvendelse af teknologiske hjælpemidler til hjemmeboende borgere,
som ikke kan give et informeret samtykke.

Ansøgningerne er udarbejdet som fælles ansøgninger for
frikommunenetværket. Det betyder, at Favrskov Kommune er kommet med input til
ansøgningerne i lighed med de andre kommuner i netværket.

Da der fortsat arbejdes med ansøgningerne, er det alene de
overordnede rammer for ansøgningerne, der forelægges for Social- og
Benedicte Nilsson. Efter Social- og Sundhedsudvalgets behandling af de
overordnede rammer fremsendes de konkrete forsøgsansøgninger til behandling
direkte i Byrådet af hensyn til overholdelse af ansøgningsfristen.

**VURDERING**

Social og Sundhed vurderer, at ansøgningerne giver mulighed
for at få erfaringer med at afprøve nye løsninger, hvor fokus primært er på at
finde mindre indgribende foranstaltninger over for borgerne.

**Midlertidig BPA-ordning**

Frikommuneforsøget vedrørende midlertidig Brugerstyret
Personlig Assistance (BPA) vurderes at ville give den unge med
funktionsnedsættelse bedre muligheder for at udvikle sig i et miljø sammen med
andre unge.

Når en ung med massive hjælpebehov fylder 18 år, kan
vedkommendes forældre ikke længere modtage tabt arbejdsfortjeneste for at passe
den unge i hjemmet. Derfor tilbydes den unge oftest et botilbud. Som det gør
sig gældende for andre unge, er unge med funktionsnedsættelser ikke
nødvendigvis parate til at flytte hjemmefra, blot fordi de fylder 18 år.

Alternativet til et botilbud er, at den unge ansøger om en
BPA-ordning. Det medfører ofte, at forældrene ansættes som personlig hjælper
efter servicelovens §§ 95 og 96. Når den unge er bevilget en BPA-ordning, er
det meget vanskeligt for kommunen at få ændret denne bevilling, og dermed er
der risiko for, at den unge fastholdes i sit barndomshjem længere tid, end det
er hensigtsmæssigt.

Frikommuneforsøget med midlertidig BPA-ordning vurderes at
indeholde det bedste fra begge ordninger om tabt arbejdsfortjeneste og BPA. I
lighed med andre unge mennesker har unge med funktionsnedsættelser glæde af at
være sammen med andre ligestillede med henblik på at lære at stå på egne ben,
fx i en lejlighed i et botilbud. Er den 18-årige ikke klar til at håndtere et
ungdomsliv, vil en midlertidig BPA-ordning frem til det 23. år give den unge
mulighed for at blive hos forældrene, indtil den unge er mere moden.

Indførelse af en midlertidig BPA-ordning afskærer ikke den
unge muligheden for at søge om en BPA-ordning efter gældende regler, når
vedkommende bliver 23 år.

**Særlige døråbnere**

Efter gældende regler må der opsættes særlige døråbnere på
yderdøre på plejecentre og botilbud for at undgå, at beboere, der har
vanskeligt ved at begå sig på egen hånd, forlader bygningen. Denne
foranstaltning har vist sig ikke at være tilstrækkelig, da dørene ofte åbnes i
forbindelse med besøg, så beboerne uforvarende kommer til at forlade stedet.
Netværket ønsker med forsøget at få mulighed for at opsætte særlige døråbnere
på yderdørene til afdelinger på plejecentre og botilbud, hvor der er dørsøgende
beboere. Det vil give bedre mulighed for, at beboerne kan blive ledsaget af
personalet fremfor at færdes alene.

**Anvendelse af teknologiske hjælpemidler til hjemmeboende
borgere**

Forsøget med anvendelse af teknologiske hjælpemidler til
hjemmeboende borgere er en udvidelse af forsøget ”Teknologiske hjælpemidler som
supplement til pædagogisk støtte og omsorg, når borgerne ikke kan give samtykke
hertil”, som Byrådet godkendte 29. august 2017. Udvidelsen giver mulighed for
at anvende de teknologiske hjælpemidler hos hjemmeboende borgere på samme måde,
som hvis de boede på et plejecenter eller botilbud. Det vil fx være brug af
trædemåtter, situationsbestemt videoovervågning og personlig GPS. Målgruppen er
afgrænset til de borgere, som er i målgruppen for en plejebolig eller et
botilbud, og som ikke kan give et informeret samtykke.

**ØKONOMI**

Det forudsættes, at deltagelse i frikommuneforsøgene kan
gennemføres inden for de eksisterende budgetrammer, men der kan på nogle
områder blive behov for omfordeling af ressourcer for at gennemføre de konkrete
forsøg.

**INDDRAGELSE**

Ældrerådet, Handicaprådet og SMU på det specialiserede
socialområde bliver løbende inddraget og informeret om de konkrete forsøg.

Hvis forsøgene godkendes af regeringen og vedtages af
Folketinget, vil Handicaprådet og Ældrerådet få materialet i høring i
forbindelse med den efterfølgende politiske behandling i [adresse].

**INDSTILLING**

Direktøren for Social og Sundhed indstiller til Social og
Sundhedsudvalget:

1. At godkende de
overordnede rammer for frikommuneansøgningerne:

- Midlertidig BPA for
unge mellem 18 og 23 år

- Særlige døråbnere
på afdelingers yderdøre på plejecentre og botilbud
    - Anvendelse af teknologiske hjælpemidler til hjemmeboende borgere, som
ikke
      kan give et informeret samtykke.

Direktøren for Social og Sundhed indstiller til Byrådet:

2. At godkende de tre
konkrete ansøgninger til frikommuneforsøget, som er frem-

sendt til Byrådet i
forlængelse af Social- og Sundhedsudvalgets behandling af
   sagen.

**BESLUTNING**

***Social- og Sundhedsudvalget, 3. oktober 2017:***

Fraværende:Patricia Kristensen

Ad 1. Godkendt.

Ad 2. Indstilles godkendt.

***Økonomiudvalget, 25. oktober 2017:***

Fraværende:Karen Dahl, Alvin Søndergaard

Ad 2. Indstilles godkendt.

***Borgmestersekretariatet, 26. oktober 2017:***

Det bemærkes, at de konkrete ansøgninger vedrørende
frikommuneforsøgene er vedlagt som bilag efter Økonomiudvalgets behandling af
sagen.

**Bilag**

|  |  |
| --- | --- |
| Overblik over frikommuneansøgninger september 2017 | 710-2017-195724 |
| Ansøgning vedr. Midlertidig BPA | 710-2017-225649 |
| Ansøgning vedr. Særlige døråbnere | 710-2017-230761 |
| Ansøgning vedr. Udvidelse af teknologiforsøget til hjemmeboende borgere | 710-2017-231491 |